|  |  |
| --- | --- |
| **ORDIN ADMINISTRATIE PUBLICA 5550/2011** | ***Vigoare*** |
| **Emitent: Ministerul Educatiei si Cercetarii Domenii: Invatamint** | **M.O. 724/2011** |
| Ordin privind aprobarea Regulamentului de organizare si functionare a Consiliului national de etica din invatamantul preuniversitar |

M.Of.Nr.724 din 13 octombrie 2011

**ORDIN Nr.5550
privind aprobarea Regulamentului de organizare si functionare**

**a Consiliului national de etica din invatamantul preuniversitar**

   In baza prevederilor art. 94 alin. (3) din Legea educatiei nationale nr. 1/2011,
   in temeiul Hotararii Guvernului nr. 536/2011 privind organizarea si functionarea Ministerului Educatiei, Cercetarii, Tineretului si Sportului,

 **ministrul educatiei, cercetarii, tineretului si sportului** emite prezentul ordin.

**Art. 1. -** Se aproba Regulamentul de organizare si functionare a Consiliului national de etica din invatamantul preuniversitar, prevazut in anexa care face parte integranta din prezentul ordin.
**Art. 2. -** Directia generala management, resurse umane si retea scolara din cadrul Ministerului Educatiei, Cercetarii, Tineretului si Sportului si inspectoratele scolare duc la indeplinire prevederile prezentului ordin.
**Art. 3. -** Prezentul ordin se publica in Monitorul Oficial al Romaniei, Partea I.

Ministrul educatiei, cercetarii, tineretului si sportului,
**Daniel Petru Funeriu**

   Bucuresti, 6 octombrie 2011.
   Nr. 5.550.

**ANEXA**

**REGULAMENT
de organizare si functionare a Consiliului national**

**de etica din invatamantul preuniversitar**

Capitolul I
**Constituirea Consiliului national de etica**

**Art. 1. -** In vederea coordonarii si monitorizarii aplicarii normelor de conduita morala si profesionala in activitatile de invatamant preuniversitar, se infiinteaza Consiliul national de etica din invatamantul preuniversitar, denumit in continuare Consiliul national de etica, organism consultativ, fara personalitate juridica.
**Art. 2. -** Consiliul national de etica este format din 378 de membri, cate 9 membri pentru fiecare judet/municipiul Bucuresti, cu prestigiu profesional si autoritate morala, reprezentand cadrele didactice, parintii si organizatiile neguvernamentale care desfasoara de minimum 3 ani o activitate semnificativa in domeniul invatamantului preuniversitar din judet/municipiul Bucuresti.
**Art. 3. -** Consiliului national de etica se organizeaza si functioneaza in conformitate cu prezentul regulament.
**Art. 4. -** La nivel judetean/al municipiului Bucuresti membrii consiliului national de etica sunt constituiti in comisii de etica. Aceste comisii sunt organizate la nivelul inspectoratelor scolare judetene/al municipiului Bucuresti si sunt formate din 9 membri, dintre care:
   a) 4 reprezentanti ai cadrelor didactice, propusi de catre consiliul consultativ al inspectoratului scolar;
   b) 2 reprezentanti ai parintilor, propusi de catre asociatiile de parinti;
   c) 2 reprezentanti ai organizatiilor neguvernamentale care desfasoara de minimum 3 ani o activitate semnificativa in domeniul invatamantului preuniversitar in judet/municipiul Bucuresti, propusi de catre organizatiile in cauza;
   d) un reprezentant al compartimentului juridic din inspectorat.
**Art. 5. -** Membrii comisiei de etica sunt alesi de catre consiliul de administratie al inspectoratului scolar, prin vot secret, dintre persoanele propuse conform prevederilor art. 4.
**Art. 6. -** Membrii comisiei de etica alesi, in baza rezultatelor votului consiliului de administratie al inspectoratului scolar, sunt numiti prin decizie a inspectorului scolar general, pe o perioada de 4 ani, si reconfirmati de catre consiliul de administratie al inspectoratului scolar, la inceputul fiecarui an scolar.
**Art. 7. -** (1) Membrii comisiilor de etica numiti prin decizie a inspectorului scolar general devin membri ai Consiliului national de etica.
   (2) Dupa constituire, fiecare comisie de etica stabileste prin vot secret, pentru o perioada de 4 ani:

   a) presedintele comisiei;
   b) secretarul comisiei;
   c) delegatul comisiei la intrunirile anuale ale Consiliului national de etica.
   (3) Delegatii comisiilor de etica aleg, prin vot secret, cu cel putin jumatate plus unu din numarul total al delegatilor prezenti, cu conditia ca acestia sa fie in numar de cel putin 31, pentru o perioada de 4 ani, conducerea Consiliului national de etica cu urmatoarea componenta:

     (i) presedinte;
     (ii) 2 vicepresedinti;
     (iii) secretar general;
     (iv) secretar.
**Art. 8. -** Nu pot face parte din comisiile de etica si, implicit, din Consiliul national de etica persoanele care:
   a) ocupa functii de conducere in cadrul inspectoratului scolar;
   b) au sanctiuni profesionale;
   c) presteaza activitati comerciale in incinta unitatilor/institutiilor de invatamant sau in zona limitrofa;
   d) fac comert cu materiale obscene sau pornografice scrise, audio sau vizuale;
   e) practica, in public, activitati cu componenta lubrica sau altele care implica exhibarea, in maniera obscena, a corpului;
   f) au functia de presedinte sau vicepresedinte in cadrul unui partid politic, la nivel local, judetean sau national;
   g) au desfasurat politie politica ori au fost condamnate pentru savarsirea unei infractiuni prin hotarare judecatoreasca definitiva de condamnare penala.
**Art. 9. -** In cazul in care, din motive temeinice, membrii Consiliului national de etica se retrag sau sunt revocati, consiliul de administratie al inspectoratului scolar va intreprinde masurile necesare inlocuirii acestora in termen de 60 de zile de la data retragerii.

Capitolul II
**Atributiile Consiliului national de etica**

**Art. 10. -** Consiliul national de etica are urmatoarele atributii:
   a) elaboreaza codul de etica din invatamantul preuniversitar, denumit in continuare cod de etica, si il inainteaza spre aprobare Ministerului Educatiei, Cercetarii, Tineretului si Sportului. Codul de etica va cuprinde formularea explicita a idealurilor, principiilor si normelor morale pe care consimt sa le respecte personalul din unitatile/institutiile de invatamant preuniversitar, inspectoratele scolare si casele corpului didactic in activitatea lor profesionala;
   b) urmareste aplicarea codului de etica prin:
     (i) diseminarea normelor cuprinse in codul de etica;
     (ii) evaluarea, analizarea si solutionarea sesizarilor si reclamatiilor adresate in conformitate cu normele cuprinse in codul de etica;
     (iii) organizarea unei investigatii in vederea validarii sau invalidarii corectitudinii sesizarilor si reclamatiilor adresate in conformitate cu codul de etica;
     (iv) elaborarea unei decizii motivate dupa efectuarea investigatiei cu privire la faptele sesizate;
     (v) elaborarea unui „raport de caz“ in urma unei decizii motivate;

   c) analizeaza si solutioneaza operativ, eficient si echidistant abaterile de la prevederile codului de etica;
   d) prezinta anual un raport cu privire la faptele sesizate si analizate in cadrul consiliului. In continutul raportului nu vor fi prezentate decat estimativ sesizarile si reclamatiile considerate si demonstrate ca nefondate, iar pentru cazurile cu implicatii minore se va pastra confidentialitatea in privinta identitatii persoanelor implicate. Acest raport se face public.
   e) notifica, prin intermediul comisiei de etica a judetului/a municipiului Bucuresti, institutiile statului, atunci cand apar cazuri care sunt de domeniul legii penale, si pune la dispozitia acestora toate informatiile pe care le detine cu privire la cazurile respective;
   f) activeaza impotriva actiunilor denigratoare si calomnioase adresate atat personalului, cat si unitatilor/institutiilor de invatamant preuniversitar;
   g) se sesizeaza din oficiu in legatura cu cazurile de incalcare a codului de etica;
   h) organizeaza anual cate doua intruniri la nivel national. Aceste intruniri se considera a fi statutare daca sunt prezenti cel putin 31 dintre cei 42 de delegati stabiliti conform prevederilor art. 7 alin. (2) lit. c);
   i) in cadrul intrunirilor la nivel national, deciziile se adopta, prin vot, cu cel putin jumatate plus unu din numarul total al delegatilor prezenti, cu conditia ca acestia sa fie in numar de cel putin 31. Daca exista egalitate de voturi, votul presedintelui este decisiv in adoptarea hotararilor.
   j) ofera consultanta si monitorizeaza modul de aplicare a codului de etica;
   k) disemineaza bunele practici privind aplicarea codului de etica.

Capitolul III
**Atributiile membrilor comisiei de etica**

**Art. 11. -** Atributiile membrilor comisiei de etica sunt:
   a) presedintele comisiei de etica:
     (i) asigura conducerea operativa a comisiei;
     (ii) convoaca si prezideaza sedintele comisiei;
     (iii) prezinta in consiliul de administratie al inspectoratului scolar raportul comisiei privind analiza faptelor pentru care a fost sesizat;
     (iv) distribuie sarcini individuale membrilor comisiei de etica;
     (v) reprezinta inspectoratul scolar in probleme de etica in relatia cu alte inspectorate scolare, cu Ministerul Educatiei, Cercetarii, Tineretului si Sportului ori alte institutii de interes public.
   b) secretarul comisiei de etica:
     (i) asigura partea organizatorica a desfasurarii activitatii comisiei;
     (ii) redacteaza rapoartele, procesele-verbale si tine evidenta documentelor comisiei;
     (iii) planifica sesiunile ordinare si stabileste ordinea de zi a acestora;
     (iv) are responsabilitatea arhivei comisiei si a bazei de date a acesteia;
     (v) asigura legatura dintre membrii comisiei.
   c) membrii comisiei de etica:
     (i) exercita atributiile stabilite de catre presedintele comisiei;
     (ii) participa la lucrarile comisiei.

Capitolul IV
**Atributiile conducerii Consiliului national de etica**

**Art. 12. -** Atributiile conducerii Consiliului national de etica sunt:
   a) presedintele Consiliului national de etica:
     (i) asigura conducerea operativa a consiliului;
     (ii) convoaca si prezideaza reuniunile la nivel national ale consiliului;
     (iii) prezinta raportul anual al consiliului privind analiza faptelor pentru care a fost sesizat;
     (iv) distribuie sarcini individuale delegatilor comisiilor de etica;
     (v) reprezinta Consiliul national de etica in probleme de etica in relatia cu inspectoratele scolare, cu Ministerul Educatiei, Cercetarii, Tineretului si Sportului sau cu alte institutii de interes public.

   b) vicepresedintii Consiliului national de etica:
     (i) exercita atributiile delegate de catre presedintele consiliului;
     (ii) coordoneaza comisiile de lucru ale consiliului.

   c) secretarul general al Consiliului national de etica:
     (i) exercita atributiile delegate de catre presedintele consiliului;
     (ii) asigura partea organizatorica a desfasurarii activitatii consiliului;
     (iii) stabileste ordinea de zi a reuniunilor la nivel national ale consiliului.

   d) secretarul Consiliului national de etica:
      (i) exercita atributiile delegate de catre secretarul general;
      (ii) redacteaza rapoartele, procesele-verbale si tine evidenta documentelor consiliului;
      (iii)  are responsabilitatea arhivei comisiei si a bazei de date a acesteia;
      (iv) asigura legatura dintre membrii comisiei.

Capitolul V
**Functionarea comisiei de etica**

**Art. 13. -** (1) La nivelul fiecarui judet/al municipiului Bucuresti, membrii comisiei de etica se intrunesc lunar, in sedinta ordinara, si ori de cate ori este nevoie, in sedinte extraordinare. Aceste sedinte se considera a fi statuare in urmatoarele situatii:

   a) sedintele ordinare - daca sunt prezenti cel putin 7 dintre cei 9 membri ai comisiei;
   b) sedintele extraordinare - daca sunt prezenti cel putin 6 dintre cei 9 membri ai comisii.
   (2) Sedintele comisiei de etica se desfasoara de regula la sediul inspectoratului scolar. Comisia de etica poate stabili, in functie de situatie, si alt loc de desfasurare a sedintelor sale.
   (3) Comisia de etica se reuneste in sedinte extraordinare in cel mult 15 zile de la depunerea unei sesizari/reclamatii.
   (4) In cazul sesizarilor/reclamatiilor urgente, cel putin un membru al comisiei va trebui sa preia cazul in regim de urgenta.
   (5) Deciziile comisiei de etica, desemnarea membrilor echipei care va examina un caz, aprobarea rapoartelor de caz si a masurilor ce vor fi intreprinse se adopta, prin vot, cu cel putin jumatate plus unu din numarul total al membrilor prezenti, cu conditia respectarii prevederilor alin. (1). Daca exista egalitate de voturi, votul presedintelui este preponderent in adoptarea hotararilor.
   (6) Comisia de etica se poate autosesiza atunci cand considera ca o prezentare in mass-media poate induce un climat de suspiciune privind activitatea sau comportamentul unor membri ai personalului din unitatile/institutiile de invatamant preuniversitar, inspectoratul scolar si casa corpului didactic, care pot leza onoarea institutiei.
   (7) Evaluarea primara a sesizarilor/reclamatiilor, efectuarea anchetelor si audierilor se realizeaza de catre membrii desemnati din cadrul comisiei. In cazul in care se apreciaza ca sesizarile/reclamatiile nu au ca obiect eventuale incalcari ale codului de etica, acestea vor fi redirectionate catre cei in drept a le analiza si solutiona, conform legii.
   (8) Membrii comisiei nu pot fi impiedicati sa faca parte din grupurile de investigare, exceptand situatia in care se constata un conflict de interese de orice natura.
   (9) Comisia de etica va analiza si va stabili daca faptele imputate reprezinta o abatere de la principiile codului de etica. Atunci cand comisia considera ca fapta imputata reprezinta o incalcare minora a codului de etica, se va propune partilor concilierea pe cale amiabila sau, in functie de caz, comisia va propune o atentionare colegiala.
   (10) Persoana reclamata este notificata despre primirea sesizarii in scopul asigurarii posibilitatii disculparii sale si a evitarii unor posibile conflicte de interese.
   (11) In procesul-verbal al sedintei de comisie, intocmit de secretarul comisiei, vor fi specificate opiniile membrilor, iar la final procesul-verbal va fi citit si semnat de toti cei prezenti.
   (12) Ambele parti pot contesta decizia comisiei in cel mult 15 zile de la instiintare, la conducerea inspectoratului scolar.
   (13) In cazul existentei unor conflicte de interese intre parti si unul dintre membrii comisiei, acesta nu va participa la investigarea cazului si la votarea raportului de caz.
   (14) Presedintele comisiei de etica prezinta consiliului de administratie al inspectoratului scolar si conducerii Consiliului national de etica, anual, un raport cu privire la faptele sesizate si analizate in cadrul comisiei. In continutul raportului vor fi prezentate, estimativ, sesizarile si reclamatiile considerate si demonstrate ca nefondate, iar pentru cazurile cu implicatii minore se va pastra confidentialitatea in privinta identitatii persoanelor implicate. Vor fi subliniate abaterile inregistrate si masurile aplicate. De asemenea, vor fi evidentiate persoanele care au avut un comportament corect, exemplar, actionand pentru cresterea prestigiului invatamantului preuniversitar din judet/din municipiul Bucuresti. Acest raport se face public.
**Art. 14. -** Activitatea comisiei de etica se desfasoara cu respectarea principiului confidentialitatii, iar in acest sens se iau urmatoarele masuri:
   1. Discutiile sunt confidentiale pana la decizia finala.
   2. Sesizarile sunt examinate intr-o modalitate privata si confidentiala, pentru a proteja identitatea persoanelor vizate, identitate care nu va fi divulgata pana la gasirea unei solutii oficiale. Reputatia individuala poate fi atinsa prin inadvertenta.
   3. Toate documentele aferente fiecarei sesizari se arhiveaza intr-un dosar care are caracter confidential si se pastreaza la sediul inspectoratului scolar cel putin un an de la data solutionarii. La acest dosar vor avea acces numai membrii desemnati ai comisiei si reprezentantii legali ai partilor.
   4. Daca pe parcursul derularii procedurilor este necesara dezvaluirea identitatii reclamantului unor terte persoane, acest lucru nu se va putea face decat cu acordul scris al acestuia. Daca acesta refuza, iar din cauza acestui fapt ancheta nu mai poate continua, cazul va fi clasat.
   5. Toate documentele inregistrate la comisia de etica au caracter confidential, cu exceptia situatiei in care partile sunt de acord sa renunte la confidentialitate.
   6. Membrii comisiei de etica semneaza un acord privind respectarea confidentialitatii.
   7. In cazul in care se dovedeste incalcarea acordului de confidentialitate de catre un membru al comisiei de etica acesta va fi exclus din comisie prin decizie a inspectorului scolar general, in urma hotararii consiliului de administratie al inspectoratului scolar.

Capitolul VI
**Dispozitii finale**

**Art. 15. -** (1) Inspectoratele scolare judetene/al municipiului Bucuresti sunt obligate ca, in termen de 60 de zile de la data intrarii in vigoare a prezentului regulament, sa emita deciziile de numire a membrilor comisiilor de etica.
   (2) Inspectoratele scolare judetene/al municipiului Bucuresti, sub coordonarea Ministerului Educatiei, Cercetarii, Tineretului si Sportului, in termen de 90 de zile de la data intrarii in vigoare a prezentului regulament, vor intreprinde masurile necesare organizarii primei intruniri anuale a Consiliului national de etica.
**Art. 16. -** Consiliul national de etica are obligatia ca, in termen de 60 de zile de la data primei intalniri anuale, sa elaboreze codul de etica si sa il inainteze spre aprobare Ministerului Educatiei, Cercetarii, Tineretului si Sportului.
**Art. 17. -** (1) Codul de etica este un document obligatoriu care completeaza normativele in vigoare privind activitatea din invatamantul preuniversitar.
   (2) Codul de etica functioneaza ca un contract moral intre parinti, elevi si personalul din unitatile/institutiile de invatamant preuniversitar, inspectoratele scolare si casele corpului didactic, contribuind la coeziunea personalului si la formarea unui climat educational bazat pe cooperare si competitie dupa reguli corecte.